text: Esbjerg Strand skudt i gang
  26 januar 2015 kl. 16.23
  Så er startskuddet gået til Esbjergs helt store prestigeprojekt Esbjerg Strand. Økonomiudvalget bevilgede mandag 50 millioner kroner til første etape af anlægsarbejdet.
  I første omgang går kommunen i gang med at etablere veje og byggemodninger til nok det største byfornyelsesprojekt i Esbjergs historie, fortæller John Snedker, (S) og medlem af økonomiudvalget til TV SYD.
  Esbjerg Strand anlægges i Esbjergs nordlige del af byen og skal binde havn og den nuværende by tættere sammen.
  -Projektet består af domicilbyggerier, lystbådehavn, grønne områder, søbad og forhåbentlig også et kunstmuseum, fortsætter John Snedker, som glæder sig meget til at se Esbjerg få et langt smukkere sammenspil mellem havn og by til stor glæde for alle i byen.
  Esbjerg Strand koster i alt cirka 400 mio. kr. En stor del af projektet skal financierers af salg af de store erhvervs grunde.
  De første to grunde er solgt, og flere store virksomheder har vist interesse, slutter John Snedker.
  